AEONTS รายได้บัตรเครดิต-ขายหนี้เสีย ดันกำไร Q3 โต 35% ทะลุพันล้าน
AEONTS ไตรมาส 3/65 โกยกำไรทะลุพันล้าน โต 35.44% หลังรายได้บัตรเครดิตพุ่ง-ขายหนี้เสียหนุน
AEONTS ไตรมาส 3/65 โกยกำไรทะลุพันล้าน โต 35.44% หลังรายได้บัตรเครดิตพุ่ง-ขายหนี้เสียหนุน
11 ม.ค. 2566

บริษัท อิออน ธนสินทรัพย์ (ไทยแลนด์) จำกัด (มหาชน) หรือ AEONTS รายงานผลการดำเนินงานงวดไตรมาส 3/65 มีกำไรสุทธิ และงวด 9 เดือนแรกของปี (สิ้นสุด 30 พ.ย.65) ดังนี้

สำหรับผลการดำเนินงานงวดไตรมาส 3/65 บริษัทมีรายได้ 5,820 ล้านบาท เพิ่มขึ้น 608 ล้านบาท เติบโต 6% จากไตรมาสก่อน และเติบโต 12% จากงวดเดียวกันของปีก่อน โดยรายได้ที่เพิ่มขึ้นเป็นผลจากรายได้ของธุรกิจหลักของบริษัทฯ โดยเฉพาะรายได้จากบัตรเครดิตที่เพิ่มขึ้น 17% จากปีก่อน ซึ่งสอดคล้องกับปริมาณการใช้จ่ายผ่านบัตรเครดิตและการเบิกถอนเงินสดล่วงหน้าที่เพิ่มสูงขึ้น 32% และ 24% ตามลำดับ
นอกจากนี้บริษัทมีรายได้อื่นจำนวน 1,016 ล้านบาท เติบโต 53% จากปีก่อน และเติบโต 42% จากไตรมาสก่อน เนื่องจากมีรายได้จากการขายลูกหนี้ที่ตัดจำหน่ายแล้วจำนวน 299 ล้านบาท อีกทั้งยังมีรายได้อื่นจากหนี้สูญรับคืนอยู่ที่ 406 ล้านบาท